സൂപ്പര് താരങ്ങള് ദുബായില് ഗോള്ഡന് വിസ സ്വീകരിക്കാനെന്നു റിപ്പോര്ട്ടുകള് യുഎഇ ഗോള്ഡന് വിസ സ്വീകരിക്കാന് മമ്മൂട്ടിക്ക് പിന്നാലെ മോഹന്ലാലും യുഎഇയില് എത്തിയതായി റിപ്പോര്ട്ടുകള്. മോഹന്ലാല് ദുബായ് എയര്പോര്ട്ടില് വന്നിറങ്ങിയതിന്റെ ചിത്രങ്ങളാണ് ഇപ്പോള് സോഷ്യല് മീഡിയയില് പ്രചരിക്കുന്നത്. കഴിഞ്ഞ ദിവസം ഇരുവര്ക്കും യുഎഇയുടെ ദീര്ഘകാല താമസ വിസയായ ഗോള്ഡന് വിസ ലഭിച്ചതായി വാര്ത്തകള് ഉണ്ടായിരുന്നു. മമ്മൂട്ടി ദുബായിലേക്ക് യാത്ര ചെയ്യുന്ന ഫൊട്ടോ നിര്മ്മാതാവായ എന്.എം.ബാദുഷയാണ് ഇന്നലെ ഫേസ്ബുക്കിലൂടെ പങ്കുവച്ചത്. രണ്ടു വര്ഷങ്ങള്ക്ക് ശേഷം ദുബായിലേക്ക് എന്ന അടിക്കുറിപ്പോടെ വിമാനത്തിലിരിക്കുന്ന മമ്മൂട്ടിയുടെ ചിത്രമാണ് ബാദുഷ പോസ്റ്റ് ചെയ്തത്, ഫൊട്ടോ നിമിഷ നേരങ്ങള്ക്കകം വൈറലാവുകയും ചെയ്തിരുന്നു. മോഹന്ലാല് ദുബായില് എത്തിയതായുള്ള ചിത്രങ്ങള് ആരാധകരുടെ സോഷ്യല് മീഡിയ അക്കൗണ്ടുകളിലൂടെയാണ് പുറത്തു വന്നിരിക്കുന്നത്. കറുത്ത ഷര്ട്ടും മാസ്കും ധരിച്ചു എയര്പോര്ട്ടില് നിന്നും ലഗേജുമായി പുറത്തേക്കു വരുന്നതും കാറില് കേറുന്നതിനു മുന്പ് ആരാധകരെ കൈ പൊക്കി കാണിക്കുന്നതുമാണ് ചിത്രത്തില്. ഉത്രാടദിന ചിത്രങ്ങളുമായി താരങ്ങള് യുഎഇ ഗോള്ഡന് വിസ ഇതിനു മുന്പ് ലഭിച്ചിരിക്കുന്ന സിനിമാ താരങ്ങള് ഷാരൂഖ് ഖാനും സഞ്ജയ് ദത്തുമാണ്. നിരവധി ഇന്ത്യന് വ്യവസായികള്ക്കും ഡോക്ടര്മാര്ക്കും ഇതിനു മുന്പ് ഗോള്ഡന് വിസ ലഭിച്ചിട്ടുണ്ട്. ടെന്നീസ് താരം സാനിയ മിര്സയും ഗോള്ഡന് വിസക്ക് അര്ഹയായിട്ടുണ്ട്.